KIRJALLINEN KYSYMYS E-1100/02

esittäjä(t): Charles Tannock (PPE-DE) komissiolle

(18. huhtikuuta 2002)

Aihe: Delfiinien ja muiden valaansukuisten eläinten tahaton pyynti (erityisesti avomerinuotalla) Euroopan merialueella

Ison-Britannian hallitus arvioi, että jopa 50 delfiiniä pyydettäisiin päivässä Euroopan pyyntialueella. Ei ole tarkkaa tietoa, miten paljon niitä pyydetään muilla avomerialueilla Englannin kanaalissa ja Biskajanlahdella. Irlantilaisessa raportissa valkotonnikalan(1) kokeellisesta paritroolauksesta todetaan,

että neljä paritroolaria pyysi tahattomasti jopa 145 merinisäkästä vuoden 1999 pyyntikaudella. Komissaari Fischler mainitsee vastauksessaan kirjalliseen kysymykseen E-0500/02(2) komission puolesta, että on luotava suojatoimia ja keskitettävä ne Itämerelle, eteläiselle Pohjanmerelle, Englannin kanaaliin ja Kelttien merelle.

Luontotyyppien sekä luonnonvaraisen eläimistön ja kasviston suojelusta(3) 21. toukokuuta 1992 annetun neuvoston direktiivin 92/43/ETY määräysten mukaisesti jäsenvaltioiden on otettava käyttöön näiden eläinlajien tahatonta pyyntiä tai tappamista koskeva tarkkailujärjestelmä, ja niiden on saatujen tietojen perusteella suoritettava uusia tutkimuksia tai toteutettava tarvittavia suojelutoimenpiteitä sen varmistamiseksi, että tahattomalla pyynnillä tai tappamisella ei ole merkittävää kielteistä vaikutusta kyseisiin lajeihin. Jäsenvaltioita kehotettiin esittämään komissiolle kertomus toimenpiteistä, joihin ne ovat ryhtyneet 30. syyskuuta 2001 annetun direktiivin määräysten täytäntöönpanemiseksi, mutta tosiasiassa useat jäsenvaltiot epäonnistuivat tämän tavoitteen toteuttamisessa. Voiko komissio kertoa, mitkä nämä jäsenvaltiot olivat?

Onko komission mielestä oikein sallia se, että jäsenvaltiot laiminlyövät neuvoston direktiivin velvoitteet ilman rangaistusta, ja ellei ole, mitä vaihtoehtoja tai sanktioita sillä on käytettävissään? Onko komissiolla valtuuksia vaatia jäsenvaltioilta, että riippumattomat tarkkailijat (komission virkamiehet mukaan lukien) tarkkailisivat tahattoman pyynnin määrää?

Kansallista ja yhteisön rahoitusta myönnetään edelleen myös avomerinuottia käyttävien kalastusalusten rakentamiseksi, ja samanaikaisesti yhteisön vesistöjen kalakannat vähenevät nopeasti ja jotkut lajit ovat kuolemassa sukupuuttoon. Onko komissiolla valtuuksia vaatia, että rahoitusta myönnettäisiin vain tietyntyyppisille kalastusaluksille? Millä perusteella rahoitustukea ylipäätänsä myönnetään, jos nämä toimet kerran edistävät kantojen vähenemistä? Kalakantojahan pitäisi kiireellisesti täydentää, jos aiotaan pitää yhteisön kalastuslaivastot elinkelpoisina pitkällä aikavälillä?

(1) Tonnikalan vaihtoehtoisten kalastustekniikoiden monipuolistamiskokeilut, mukaan lukien kaukohavainnointiteknologian käyttö. Lopullinen selvitys Euroopan yhteisöjen komissiolle. Kalastuksen pääosasto. EU-sopimus N:o 98/010.

(2) EYVL C 229 E, 26.9.2002, s. 93.

(3) EYVL L 206, 22.7.1992, s. 7.

Franz Fischlerin komission puolesta antama vastaus

(29. toukokuuta 2002)

Arvoisa parlamentin jäsen viittaa maataloudesta ja kalastuksesta vastaavan komission jäsenen joulukuussa 2000 kalastuksesta ja maataloudesta vastaaville jäsenvaltioiden ministereille lähettämään kirjeeseen, jossa pyydettiin tietoja sivusaaliiden arvioimiseksi toteutetuista toimenpiteistä. Espanjalta, Ranskalta, Irlannilta, Italialta ja Portugalilta ei saatu vastauksia.

Tähän mennessä saatujen tietojen perusteella on käynyt ilmi, että yhteisön tasolla olisi toteutettava koordinoidusti tehokkaita toimenpiteitä sekä valvonnan että ehkäisevän toiminnan alalla käyttämällä hyväksi yhteisen kalastuspolitiikan tarjoamia välineitä. Komissio kerää parhaillaan teknisiä tietoja, joiden pohjalta voidaan laatia ehdotus tehokkaiksi ja oikeasuhteisiksi toimenpiteiksi. Ehdotuksen on määrä valmistua lähikuukausina, ja siihen saatetaan sisällyttää velvollisuus päästää kalastusaluksiin tarkkailijoita.

Tämän lisäksi komissio aikoo vastedeskin hyödyntää kaikkia käytettävissään olevia poliittisia ja oikeudellisia keinoja, joihin voi sisältyä rikkomismenettelyjen aloittaminen yhteisöjen tuomioistuimessa sen varmistamiseksi, että jäsenvaltiot noudattavat yhteisön oikeuteen perustuvia velvollisuuksiaan.

Arvoisa parlamentin jäsen viittaa myös yhteisön varojen käyttöön kalastusalusten rakentamisen tukemiseksi. Komissio haluaa korostaa, että nykyisen lainsäädännön mukaan julkinen tuki alusten rakentamiseen edellyttää vastaavan kapasiteetin poistamista kyseiseltä laivastonosalta. Lisäksi alusten romuttamiseen myönnetään julkista tukea vain siinä tapauksessa, että poistettua kapasiteettia ei voida korvata. Nämä toimenpiteet koskevat myös pelagisia troolareita, joiden kapasiteettia ei näin ollen voida lisätä. Komissio harkitsee yhteisen kalastuspolitiikan tulevan uudistuksen yhteydessä aluskapasiteetin hallintomallia, jossa muun muassa poistetaan kaikki uusien alusten rakentamiseen liittyvät tuet.